**Oktober på Pluto**

Høsten fyker av gårde, og vi er allerede inne i oktober. September ble brukt til å fokusere på tilvenning og trygghet i barnegruppen, og det er utrolig fint å se hvor godt tilvenningen har gått! Vi har samlingsstund hver dag, og dette er svært populært! I begynnelsen var det litt vanskelig å sitte på madrassen og vente på tur mens et annet barn fikk komme fram og velge fra samlingsboksen, men nå går dette kjempefint! Det er utrolig gøy å se gleden, spenningen og iveren hos barna under samlingen, så denne biten er noe vi prioriterer daglig Student Fredrik har sin siste uke hos oss, og han vil bli savnet av både barn og voksne! Fredrik ble raskt svært populær i barnegruppen, og han har hatt mange kjekke samlinger og aktiviteter med oss. Heldigvis kommer han tilbake etter jul!

Temaet for oktober blir høst, samtidig som vi fortsetter med samhold i gruppen. Vi skal komme ose mye ut på tur og se hva som skjer i naturen når bladene forandrer farge. Vi kommer nok også garantert til å få muligheten til å eksperimentere med ulike typer vær i uteleken.

Utover i oktober kommer vi også til å begynne med avdelingsmøter. Det blir en time annenhver tirsdag formiddag, og de ansatte på Neptun passer våre barn mens vi har møte. Vi er i full gang med å bli kjent med Neptun under måltidene som er på felles kjøkken, og starter opp med møter når vi føler barna er trygge nok på de andre ansatte.

24 oktober er FN-dagen, og vi har som tradisjon i barnehagen å markere denne dagen med fest for foreldre. Som så mye annet i år, blir det dessverre ikke noe av denne i år. Vi skal derimot markere solidaritet og mangfold uken opp mot FN-dagen. Dette gjør vi ved å ha fokus på mangfoldet som er representert på avdelingene. På Pluto i år er Syria og samefolket representert, i tillegg til Norge. Det er litt begrenset hvor dypt vi kan gå inn i dette med de aller yngste, men vi ønsker at det skal bli synlig på avdelingen at vi har ulike kulturer representert. Dette kan være i form av flagg og bilder, og vi kommer til å ha enkle samlinger og kanskje lage litt mat. Her må dere foreldre som representerer de ulike kulturene gjerne komme med innspill! Det er dere som har kunnskapen, og Google har vist oss før å informere feil. Så ikke nøl med å ta kontakt dersom dere har ønsker og tips til hvordan vi kan fremme deres kultur blant de aller minste!

Selv om vi kommer til å savne Fredrik, får vi heldigvis nye studenter snart. Etter høstferien kommer Andrine og Nasrin til oss. De startet på barnehagelærerutdanningen i høst, og er helt ferske i barnehagelivet. De skal være to uker hos oss nå, før de kommer tilbake etter jul. Deres fokus denne første perioden skal være observasjon, og målet er at de skal bli godt kjent med barnegruppen og hvordan barnehagelivet fungerer. De har allerede vært på besøk hos oss, og virker veldig kjekke! Studentene har blitt drillet i smittevern fra UiS, og det er samme regler som oss - de skal holde seg hjemme dersom de utvikler symptomer. Det skal dermed være trygt å ha dem hos oss disse ukene. Det gjør det også mer stabilt hos oss, i og med at vi ikke trenger å sette inn ukjente vikarer ved evt fravær hos personalet. Studentene skal Ikke benyttes som vikar, men det er allikevel ekstra armer og ben som letter vårt arbeid i disse tider.

Vi har også endelig fått det siste barnet på Pluto! Amalie begynner hos oss senere i høst.

Neste uke (uke 41) er skolens høstferie. Dersom deres barn skal ha fri noen av disse dagene, er det fint om vi får beskjed.

I oktober har vi to bursdagsbarn. Ida og Iben blir begge to år 15. oktober! I tillegg fyller Marianne et halvt århundre 14. oktober, og tar seg i denne anledningen fri for å feire sin store dag. Dermed blir det trippelfeiring på Pluto 15. oktober!

Vi minner også om planleggingsdagene i høst, som er torsdag 12. og fredag 13. november.

Høsthilsen fra Marianne, Barbro og Julie